CELEX: C2006/060/86
Language: et
Date: 2006-03-11 00:00:00
Title: Kohtuasi T-457/05:  30. detsembril 2005  esitatud hagi — Zwicky  versus  komisjon

11.3.2006   
            
            
               ET
            
            
               Euroopa Liidu Teataja
            
            
               C 60/46
            
         30. detsembril 2005 esitatud hagi — Zwicky versus komisjon
   (Kohtuasi T-457/05)
   (2006/C 60/86)
   Kohtumenetluse keel: saksa
   Pooled
   
      Hageja: Zwicky & Co. AG (Wallisellen, Šveits) (esindajad: advokaadid J. Burrichter, B. Kasten ja S. Orlikowski-Wolf)
   
      Kostja: Euroopa Ühenduste Komisjon
   Hageja nõuded
   
               —
            
            
               tühistada otsuse artikli 1 punkt 1 osas, milles tunnistatakse, et hageja on rikkunud EÜ artiklit 81 ning EMP lepingu artiklit 53 Rootsi, Norra ja Soome osas, või teise võimalusena ajavahemikus jaanuarist 1990 kuni detsembrini 1993 kaasaarvatud;
            
         
               —
            
            
               tühistada otsuse artikkel 2 osas, milles määrati hagejale trahv summas 0,174 miljonit eurot;
            
         
               —
            
            
               teise võimalusena vähendada otsuse artiklis 2 hagejale määratud trahvi;
            
         
               —
            
            
               tühistada otsuse punkt 3 hagejat puudutavas osas;
            
         
               —
            
            
               mõista kohtukulud välja kostjalt.
            
         Väited ja peamised argumendid
   Hageja vaidlustab komisjoni 14. septembri 2005. aasta otsuse K(2005) 3452 (lõplik) (asi 38.337 — PO/Lõng) (muudetud kostja 13. oktoobri 2005. aasta otsusega). Vaidlustatud otsusega määrati hagejale trahv EÜ artikli 81 ning EMP lepingu artikli 53 rikkumise eest.
   Hageja esitab oma hagi toetuseks kuus väidet.
   Esiteks viitab hageja määruse nr 1/2003 (1) artikli 7 rikkumisele. Sellega seoses väidab hageja, et vaidlustatud otsuse artikli 1 punktis 1 on ebaõigesti tuvastatud rikkumiste ulatus ning kestus.
   Teises väites viitab hageja määruse nr 1/2003 artikli 23 lõike 2 rikkumisele. Hageja arvates määrati talle trahv, mis ületab 10 % vaidlustatud otsusele eelnenud majandusaastal tema saadud kogukäibest. Seetõttu on hagejale vaidlustatud otsuse artiklis 2 määratud trahv õigusvastane.
   Peale selle on kostja rikkunud vaidlustatud otsuse artikliga 2 määruse nr 17/1962 (2) artikli 15 lõiget 2 ning määruse nr 1/2003 artikli 23 lõiget 2. Nimetatud õigusvastasus põhineb trahvi määramise oluliste põhimõtete rikkumisel.
   Lisaks rikkus kostja vaidlustatud otsuse artiklis 2 määruse nr 17/1962 artikli 15 lõiget 2 ning määruse nr 1/2003 artikli 23 lõiget 2 sellega, et kohaldas ebaõigesti hageja kahjuks 1996. aasta trahvide vähendamise teatist.
   Viiendaks väidab hageja, et vaidlustatud otsuse artikliga 2 rikutakse proportsionaalsuse põhimõtet, kuna trahvi määramisel ei arvestatud piisavalt hageja isiklikku olukorda.
   Lõpuks märgib hageja, et rikkumiste lõpetamise ning nende tulevikus sooritamise keelamise määramine komisjoni otsuse artikliga 3 rikub määruse nr 1/2003 artikli 7 lõiget 1, kuna see ei ole hageja puhul vajalik ega ka proportsionaalne.
   
      (1)  Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, lk 1).
   
      (2)  Nõukogu määrus nr 17, esimene määrus asutamislepingu artiklite 85 ja 86 rakendamise kohta (EÜT nr 13, 21.2.1962, lk 204).